**Eisteddfod yr Urdd 2023**

**Cystadleuaeth Gwaith Cartref: 316**

**Adolygiad ffilm: Blwyddyn 6 ac Iau**

**Beirniadaeth Catrin Beard**

Wrth fynd ati i ddarllen yr adolygiadau a ddaeth i law, yr hyn roeddwn yn gobeithio ei weld oedd disgrifiadau diddorol, dealltwriaeth o’r ffilm a barn glir yn cael ei mynegi’n ddifyr, gyda rhesymau dros y farn honno.

Braf yw dweud i mi gael fy mhlesio’n arw. Cefais brofi cyffro *Y Dyn Nath Ddwyn y Dolig* gyda Samporiwm, Mordecai, Coedan Nadolig, Pluen Eira a Corach Corn; tynerwch hanes Auggie Pullman yn *Wonder* gyda Carly Cadwalader ac Erin Williams, direidi *Matilda* yng nghwmni Briallen, cynhesrwydd *Fy Mrawd Luca* gyda Delun Ebenezer, heb son am bwerau *Encanto* gyda Beca Williams ac anifeiliaid *Sing 2* gyda Mari Williams.

Llwyddodd llawer o’r ymgeiswyr i gyflawni cydbwysedd da rhwng disgrifio cynnwys y ffilm, effeithiau gweledol neu gerddoriaeth berthnasol, ac ymateb personol i’r profiad o wylio.

Heb amheuaeth, mae’r adolygiadau wedi fy ysgogi i fynd ati i wylio *Y Dyn Nath Ddwyn y* Dolig unwaith eto gyda’u brwdfrydedd heintus: “82 munud dda o ddal eich gwynt”; “Y prif blot yw : Stopio Mordecai!!” “Fydda i byth yn gweld ffilm Cymraeg gwell yn fy mywyd.”

Mae adolygiadau o’r ffilmiau eraill llai cyfarwydd hefyd yn codi chwilfrydedd. Bydd rhaid i mi fynd i chwilio am *Fy mrawd Luca*: “roedd yr animeiddiad yn lliwgar ac yn llon. Byddwch yn ei wylio â gwên ar eich wyneb”. Mae *Wonder* hefyd yn denu: “Os ydych chi'n edrych am ffilm llawn cyffro a hwyl, hon yw'r ffilm i chi!”. Ac er fy mod yn gyfarwydd â *Matilda*, dyma broc go effeithiol i fynd ati i wylio’r ffilm: “Ydych chi wedi darllen llyfrau Roald Dahl? Ydych chi wedi darllen am y ferch fach sydd wrth ei bodd efo llyfrau? Os ydych chi yn hoff o’r llyfr yma mae gen i newyddion da i chi, beth am wylio Matilda The Musical”.

Pleser yw dweud bod safon y gystadleuaeth yn uchel drwyddi draw, ac y gallwn fod wedi gwobrwyo nifer dda o’r adolygiadau. Mae’n agos iawn ar y brig gyda’r tri sy’n cael eu gwobrwyo yn cyrraedd safon uchel iawn. Ond yn y pen draw rhaid dewis un enillydd. Mae adolygiad Carly Cadwalader wedi’i saernïo’n gelfydd, yn cyflwyno ychydig o gefndir y ffilm gan nodi enwau actorion a’r cyfarwyddwr cyn trafod y plot a mynegi barn ar y cyfanwaith, a chloi gydag anogaeth i’w gwylio. Y cyfan wedi’i fynegi’n glir ac yn gryno. Llongyfarchiadau.

1 Carly Cadwalader

2 Mordecai

3 Briallen